Internacional Socialista

A **Internacional Socialista (IS)** é unha organización política internacional que agrupa partidos políticos socialdemócratas, laboristas e progresistas. Fundada en 1951, ten o seu precedente na Internacional Obreira e Socialista que, dende 1919, agrupaba ao sector reformista da antiga Segunda Internacional.

Dende o seu XXVI Congreso celebrado en Madrid en 2022 o está presidida por Pedro Sánchez Castejón do PSOE, con Chantal Kambiwa da Fronte Socialdemócrata de Camerún como coordinadora xeral.

A organización mantén lazos coa Internacional Socialista de Mulleres e a Unión Internacional de Xuventudes Socialistas que agrupan ás organizacións femininas e xuvenís dos partidos membros da IS. Así mesmo, mantén relación con organizacións socialistas sectoriais ou rexionais como o Partido Socialista Europeo.

## Historia 
A internacional socialista traza as súas orixes na Segunda Internacional, que agrupaba a partidos socialistas e obreiros de orientación marxista. Co estoupido da Primeira Guerra Mundial a Internacional dividiríase entre un sector reformista partidario de apoiar o esforzo bélico de cadanseu respectivo estado e un sector revolucionario partidario de realizar unha oposición activa á guerra.

Tralo final da guerra, haberá dous procesos de reconstrución da organización internacional do movemento obreiro. Un dende o sector revolucionario que se atopaba liderado polo Partido Bolxevique ruso que formará a Terceira Internacional nun congreso en Moscova en marzo de 1919 e unha dende o sector moderado encabezado polo SPD alemán. Este sector será o que convoque nun congreso en Berna en febreiro do 1919 a refundación da Internacional Socialista. En 1923, a esta refundada Internacional Socialista fusionarase coa Unión de Partidos Socialistas para a Acción Internacional fundada en Viena en 1921 por partidos que, nun comezo, se negaran a integrarse en ningunha das dúas internacionais. Entre estes estaban o USPD alemán, a SIFO francesa, o SPÖ austríaco e o PSOE español. A fusión das internacionais de Berna e Viena formará a Internacional Obreira e Socialista que actuará como foro de encontro internacional dos partidos socialdemócratas e manterá unha clara rivalidade coa Internacional Comunista. O auxe dos fascismos en Europa e Segunda Guerra Mundial interromperá o funcionamento da Internacional Obreira e Socialista ao producirse a ilegalización da maioría dos partidos aos que representaba e o exilio ou morte de boa parte dos seus dirixentes.

Tralo final da Segunda Guerra Mundial, en 1947, voltarán a convocarse unha serie de Conferencias Socialista Internacionais que darán lugar ao congreso fundacional da Internacional Socialista celebrado en Frankfurt entre o 30 de xuño e o 3 de xullo de 1951.

Nun comezo a internacional estaba composta, fundamentalmente, por partidos socialdemócratas de Europa Occidental. A partir da década de 1990, irá ampliando progresivamente a súa composición coa aceptación de diversos partidos de África, Europa do Leste e América Latina. En moitos casos, tamén se uniron antigos partidos comunistas que reformaron a súa ideoloxía tras a caída da URSS.

## Partidos Membros 
### Membros de pleno dereito 
### Membros consultivos 
### Membros observadores 
## Notas